Fernando Alonso - Uiquipedia

# Fernando Alonso

### De Uiquipedia

Fernando Alonso
Fernando Alonso (GP de los Estaos Xuníos de 2004)
Nacionalidá | Español
Auto # | 1
Equipu autual | Vodafone McLaren Mercedes
Carreres aniciaes | 99
Campeonatos mundiales | 2 (2005, 2006)
Victories | 18
Podios | 44
Pole positions | 16
Vueltes rápides | 10
Primer Gran Premiu | Gran Premiu d'Australia de 2001
Primera victoria | Gran Premiu d'Hungría de 2003
Posición en 2007 | 2u (73 pts)
Autualización ficha | 7 d'agostu de 2007

Fernando Alonso, El Nanu o Magic Alonso (29 de xunetu de 1981) ye un pilotu español de Fórmula 1, campeón del mundu en 2005 y 2006. Ñacíu n'Uviéu, Asturies.

Fíu de José Luis Alonso y Ana Díaz, dende los cuatro años hasta los catorce (1985-1995) estudió nel colexu Santu Ánxel de la Guarda, onde cursó primaria y EXB, pasando al Institutu Leopoldo Alas Clarín de San Lázaro hasta l'añu 2000, cuando dexó los estudios ensin finar el COU.

Foi'l pilotu más xoven n'algamar la pole position, con 21 años, 7 meses y 22 díes (Gran Premiu de Malasia) y el primer pilotu español en subir al podiu. Tamién ye'l pilotu que más xoven ganó un Gran Premiu (Hungría 2003) con 22 años y 26 díes y el más xoven en ganar el mundial (2005). En 2006 algamó un nuevu récord al convertise nel pilotu más mozu en ganar dos mundiales.

## [editar] Entamos en Karts

Fernando Alonso entamó la so carrera nel mundu del motor con tres años, viendo al so ídolu de la neñez Ayrton Senna, cuando so pá-y regaló un kart qu'él mesmu-y construyere. Esi añu ganó la so primera carrera ya entamó con amenugamientos depués de la salida del colexu xunto con so pá, que fizo les vegaes de manager y mecánicu. Un añu más sero algamó la llicencia oficial de la "Real Federación Española de Automovilismo".

En 1988, con 7 años, algamó el so primer trunfu nuna competición oficial, el Campeonatu Infantil del Principáu d'Asturies, ganando dafechu les ocho carreres qu'ensamaben la preba. Un añu dempués, en 1989 tornó a proclamase campeón de karts d'Asturies y Galicia.

Darréu de los cambeos de categoría, la familia nun podía sofitar el gastu qu'apareyaben les carreres. Llendando col abandonu, l'importador de karts Genís Marcó fízose cargu de la financiación: apurría los karts, guetaba patrocinadores o exercía él mesmu de tal, curiando la carrera deportiva d'Alonso.

En 1991, proclámase campeón d'Asturies y del País Vascu na categoría Cadetes, algamando el Socampeonatu d'España entá ensín participar en toles carreres. Foi campeón d'España en 1993 y 1994 como júnior, lo que-y dexó competir nel Campeonatu del Mundu al añu siguiente, becáu pola "Real Federación Española de Automovilismo". Nesti campeonatu, quedó terceru per delantre de Kimi Räikkönen ente otros.

En 1996 proclamóse Campeón d'España, del Troféu Estival d'Italia, del Marlboro Grand Prix y del Campeonatu del Mundu Júnior. Al añu siguiente, vence nos campeonatos d'España, Italia y Europa na categoría Internacional A. En 1998 torna a ganar el Campeonatu d'España, el Troféu París-Bercy, el Campeonatu Industria d'Italia y l'Open Ford.

## [editar] Pasos haza la Fórmula 1

En 1999 entró en xuegu el ex-pilotu de Minardi Adrián Campos, que convertiríase nel so mánager. Fíchalu como sustitutu de Marc Gené na Fórmula Nissan, na qu'Alonso algama 9 poles, 8 vueltes rápides y 6 victories qu'a la fin, diéron-y el campeonatu Euro Open Movistar.

De la Fórmula Nissan coló a la Fórmula 3000 nel equipu Astromega, au s'axuntó con pilotos de gran categoría quedando namái per darrera de Bruno Junqueira, ganaor de la edición, Nicolas Minassian y Mark Webber. Alonso algamó la pole y ganó na carrera de Bélxica y quedó segundu na d'Hungría, quedando cuartu na clasificación xeneral nel año del so debút y l'únicu nel que tuvo.

## [editar] Fórmula 1

#### [editar] Minardi (2001)

De siguío coló a la Fórmula 1 ficháu por Renault pero cedíu a Minardi como pilotu oficial. Con Minardi debutó nel Gran Premiu d'Australia de 2001, siendo el tercer pilotu más xoven en facelo. La so meyor clasificación con Minardi foi un 10u puestu nel Gran Premiu d'Alemaña. Nel Gran Premiu de Xapón aportó a trespasar al Toyota d'Olivier Panis y quedar per delantre del Jordan-Honda de Heinz-Harald Frentzen.

#### [editar] Renault (2002-2006)

Nel añu 2002, finó la so cesión a Minardi y foi recuperáu por Flavio Briatore como pilotu prebador de Renault. Al añu siguiente, convirtiose en pilotu oficial del equipu n'arróu de Jenson Button, que fichó por BAR.

El 22 de marzu de 2003 convirtiose nel pilotu más xoven n'algamar una pole position y un podiu en Fórmula 1, con 21 años, nel Gran Premiu de Malasia. El 24 d'agostu del mesmu añu, nel Gran Premiu d'Hungría, llogró ser el pilotu más xoven en ganar un gran premiu, con 22 años.

##### [editar] 2004; la confirmanza

La temporada 2004 de Fórmula 1 entamó enforma bona pal pilotu asturianu darréu que finó terceru la primera carrera en Melbourne. Metanes la temporada, Alonso llogró una pole y un segundu llugar en Magny Cours. Poco más sero, algamó otros dos podios encontaos en Alemaña, 2004 (Hockenheim) y Hungría, 2004. Nun amestó nenguna victoria aquella temporada.

##### [editar] 2005, un añu enforma especial

Calificación del Gran Premiu de los Estaos Xuníos de 2005

El 20 de marzu de 2005, nel GP de Malasia, Fernando Alonso consiguió la so segunda victoria y arriendes convirtiose nel primer pilotu español n'aportar a lliderar el mundial de pilotos. Alonso llogró vencer tamién nes dos carreres siguientes y otres cuatros más, cuntando siete trunfos no cabero la temporada, incluyendo l'últimu gran premiu de la mesma.

El 25 de setiembre de 2005, tres la llucha del GP de Brasil, fizo hestoria al convertise nel primer español y el pilotu más xoven, con 24 años, en ser coronáu Campeón Mundial de Fórmula 1 , honor qu'hasta entós caltenía Emerson Fittipaldi. Arriendes, na mesma temporada llogró'l campeonatu de constructores xunto a Giancarlo Fisichella, pa l'equipu Renault.

El trunfu algamáu nel GP de China sirvió-y pa igualar el númberu de victories de Kimi Räikkönen, segundu nel mundial de pilotos, lo que sedría tamién la so victoria col sistema de puntuación anterior[1].

El 6 de setiembre de 2005 recibió el Premiu Príncipe d'Asturies de los Deportes al fallar el xuráu que: "foi quien a aportar a la cume de la so especialidá deportiva tres años d'abondos sacrificios y renuncies col únicu sofitu de la so familia nos entamos de la so carrera, y ye güei un exemplu pa la mocedá española y mundial. La so trayeutoria ye'l frutu del so firme enfotu pol trunfu". El premiu entregose-y el 21 d'ochobre.

El 19 d'avientu del 2005 anunciose qu'el pilotu dexaría la escuadra gala pa correr colos colores de Mercedes-McLaren; el so nueu equipu a partir de 2007. El 21 de xunu de 2006 dan-y el títulu de Fíu Predileutu de la Ciudá d'Uviéu, ("Oviedo").

##### [editar] 2006, otra vegada campeón

La temporada 2006 entamó como finó l'anterior, con una victoria d'Alonso, nel Gran Premiu de Bahréin. Nesta carrera, Fernando Alonso y Michael Schumacher caltuvieron un pulsu mano a mano demientres les caberes vueltes del Gran Premiu, del que salió victoriosu l'asturianu.

Nel Gran Premiu de Malasia, finó na segunda posición tres del so compañeru d'equipo Giancarlo Fisichella, lo qu'afitaba el bon entamu del mundial pa él y pal equipu Renault F1 Team

Nel Gran Premiu d'Australia, tornó a ganar la carrera. El so oponente, foi Kimi Räikkönen, que finó en segundu llugar. Dempués de tres grandes premios disputaos, Alonso tenía una bona ventaxa al frente del mundial, con 14 puntos de ventaxa sobro'l so compañeru d'equipu, l'italianu Giancarlo Fisichella. Quedó segundu nes dos siguientes cites del mundial, per darrera del alemán Michael Schumacher.

Nel Gran Premiu d'España algamó una nuea victoria énte más de 131.200 aficionaos qu'asistieren a la carrera. Alonso convertiríase asina nel primer español en ganar el Gran Premiu d'España dende qu'esta ye preba del calendariu del Mundial. El 28 de mayu, llogró la victoria nel Gran Premiu de Mónaco, convirtiéndose nel primer español n'algamalo.

Tres d'una nuea victoria nel Gran Premiu del Reinu Xuníu, la ventaya na clasificación del mundial yera de 23 puntos sobro'l segundu. Nesta carrera algamó por primera vegada el triplete (pole, vuelta rápida y victoria). Yera el meyor arranque nun mundial d'un pilotu, sumando 74 de 80 puntos dables.

Fernando Alonso nel Gran Premiu de Malasi de 2006

Dos selmanes dempués, venció nel Gran Premiu de Canadá, au enxamás enantes lo algamare. Una vegada más, Schumacher y Raikkonen acompañárenlu nel podiu. Con esta victoria, la so ventaya medraba hasta 25 puntos y Alonso totalizaba 84 puntos de los 90 puestos en xuegu. Arriendes, algamaba el so 15u podiu consecutivu, namái a 4 del récord de Michael Schumacher. Tamién llograba la 5ª pole encontada.

Nel Gran Premiu d'Estaos Xuníos, Alonso quedose por primera vegada nesa temporada fuera del podiu, al finar 5u . Nel siguiente Gran Premiu, disputáu en Francia, tornaba al caxón al finar 2u per darrera de Michael Schumacher. Na siguiente carrera, el Gran Premiu d'Alemaña de 2006, obtuvo un 5u puestu, nuna carrera que ganó de nueu Michael Schumacher, amenorgando la desventaya con respeutu al asturianu en 11 puntos. Nel Gran Premiu d'Hungría Alonso foi sancionáu poles sos aiciones na sesión d'entrenos llibres, calificaes pola FIA como "innecesaries, inaceutables y pelligroses"[2]. Demientres la carrera, y tres d'una remontada dende la decimoquinta posición, na tercera vuelta yera ya terceru trespasando a Michael Schumacher, pero una tuerca mal apertada nel neumáticu drechu traseru prevocó una salida de la pista chocando'l so monoplaza escontra les proteiciones. Vueltes dempués, Michael Schumacher dao la degradación de les sos gomes y un problema na suspensión, tuvo de retirase a falta de 3 vueltes pal final. Entá asina, Michael Schumacher acabó octavu recortando namái un puntu a Fernando Alonso.

Nel GP de Turquía, Massa y Schumacher escapáronse nun entamu, y Fernando Alonso caltuvo la 3ª posición, hasta que tuvo que salir el coche de seguridá, y entós los Ferrari y Fernando Alonso entraron a boxes. Michael Schumacher tuvo qu'esperar a que s'atendiera primero a Felipe Massa, y esi fechu aprovechólu Fernando Alonso pa ponese 2u . Nes caberes 15 vueltes, volvió a vivise un duelu Alonso-Schumacher pero al final salió victoriosu l'asturianu. L'autual Campeón del Mundu enanto asina la so ventaya en 2 puntos, quedando ésta en 12 puntos a falta de 4 carreres. Tres la so retirada nel Gran Premiu d'Italia, nel que Schumacher llogró la primera posición, la ventaya embrivió a 2 puntos. Alonso foi sancionáu na sesión de clasificación d'esti Gran Premiu por encomodar a Felipe Massa. Tres la sanción, el pilotu asturianu declaró que ya nun consideraba a la Fórmula Uno un deporte [3].

Alonso reeditó el títulu de nueu nel Gran Premiu de Brasil con un segundu puestu, algamando cola so posición el títulu de constructores pa Renault

Nel Gran Premiu de China, Fernando llogró la pole. Ya na metá de la carrera, perdió tiempu por dos errores nel pit. Caberamente, tres facer delles vueltes rápides, acabó darrera de Michael Schumacher qu'acabó primeru. El mundial taba empatáu a 116 puntos con ventaya por victories pa Michael Schumacher.

Nel Gran Premiu de Xapón sal dende'l 5u puestu y llogra trespasar a Jarno Trulli, Ralf Schumacher y, nun respostaxe, a Felipe Massa. El mundial da un xiro ablucante tres la frañedura de motor del so rival pol títulu, Michael Schumacher. Alonso llogra recuperar el llideralgu del mundial, necesitando namái un puntu o que Michael nun gane la cabera preba de la temporada pa ser campeón del mundu por 2ª vegada consecutiva.

Nel Gran Premiu de Brasil Fernando Alonso proclamose Campeón del Mundu por segunda vegada tres finalizar segundu la carrera ganada pol brasileñu Felipe Massa au Michael Schumacher dicía alón a la so carrera como pilotu de Fórmula 1.

#### [editar] McLaren (2007-...)

##### [editar] 2007

El MP4/22, nueu coche d'Alonso, presentose el día 15 de xineru na Ciudá de les Artes y de les Ciencies de Valencia, con una gran puesta n'escena.

Semeya de la carrera na que Fernando Alonso llogra la so primera victoria con McLaren-Mercedes nel Gran Premiu de Malasia de 2007

- El 18 de marzu algama un segundu puestu nel GP de Australia nel so debut en McLaren-Mercedes, per darrera del finés Kimi Räikkönen y au'l so collaciu d'equipu, el debutante na categoría Lewis Hamilton, acabó terceru.

- El 8 d'abril, na segunda carrera con McLaren-Mercedes, llogra la so primera victoria nel Gran Premiu de Malasia de 2007, el so compañeru d'escudería Lewis Hamilton finó en 2ª posición y Kimi Räikkönen na 3ª. McLaren llogró, d'esta miente, el so primer dublete dende Brasil '05.

- El 15 d'abril, nel Gran Premiu de Bahréin de 2007, algama 4 puntos más pal campeonatu de pilotos quedando 5u , tres d'una abegosa carrera, fechu que lu dexó fuera d'un llideralgu en solitariu y non compartíu, darreú que polos resultaos de la carrera, tres de les primeres plazes del campeonatu de pilotos igualaben a 22 puntos a Fernando Alonso, Kimi Räikkönen y el segundu de McLaren-Mercedes, Lewis Hamilton qu'algamó el meyor entamu d'un novalín, magar que faciendo unos polémicos cambeos de trayeutoria na reuta de salida al so compañeru d'equipu.

- Na ronda de clasificación de Montmeló, nel Gran Premiu d'España de 2007, Massa quedó primeru, Alonso segundu, Kimi quedó terceru y Hamilton cuartu. Pero na carrera, l'asturianu intentó trespasar al brasileñu Felipe Massa na salida chocando y quedando relegáu a la cuarta plaza. Kimi Räikkönen dexó la preba cediendo un puestu a Alonso, que quedaría 3u tres del so compañeru d'equipu, Hamilton (2u), que se proclamó llíder del mundial y el más xoven hasta'l momentu. Massa ganó la carrera.

- El 27 de mayu, Alonso, nel Gran Premiu de Mónaco queda primeru, y el so compañeru d'equipu, Hamilton 2u , y Felipe Massa, 3u. Foi nesta carrera cuando Fernando llogró más ventaya respeutu a los sos rivales, siendo Lewis Hamilton y Felipe Massa los únicos dos pilotos a los que nun dubló. Lewis Hamilton llevanta l'hachu de guerra al afitar que les órdenes d'equipu torgaron el so trunfu.

- Nel Gran Premiu de Canadá de 2007 quedó 7u tres d'una accidentada carrera, na que salieron cuatro coches de seguridad (safety car), y nel primeru d'ellos coincidió cola so parada en boxes, polo que foi penalizáu con 10 segundos de stop & go pola mor de la nuea normativa. Tres la penalización tuvo de remontar posiciones. Nesta carrera, Alonso perdió el llideralgu en favor de Lewis Hamilton que ta a 8 puntos del asturianu.

- Nel Gran Premiu de los Estaos Xuníos de 2007 n'Indianápolis, Hamilton siéntese llíder cómodu y evita el so adelantamientu delles vegaes énte los arrebexos del asturianu. L'asturianu acaba la preba 2u, tres de Hamilton que ganó la preba.

- La suerte paez nun tar al delláu d'Alonso nel Gran Premiu de Francia de 2007 en Magny Cours, nes clasificaciones al asturianu fráñese-y la caxa de cambeos y queda relegáu a la décima posición na salida. Finalizó la preba en 7u llugar.

- Nel Gran Premiu del Reinu Xuníu de 2007 en Silverstone, Venció Kimi Räikkönen, per delantre de Fernando Alonso y Lewis Hamilton. Esti últimu salió dende la pole position, pero con una carga de carburante abondo escasa que-y fizo perder el llideralgu de la carrera na entrada a boxes no cabero de la vuelta 15. Más alantre entraríen Räikkönen y Alonso, que s'impondría al finlandés nel primer repostaxe, con Hamilton a gran distancia de dambos. Seique, la prematura segunda parada del español fadría-y perder la primera posición en favor de Räikkönen, que paró seis vueltes dempués. Asina, Kimi aportó'l primeru a meta.

- El 22 de xunetu, nel Gran Premiu d'Europa de 2007, llogró una nuea victoria, tres caltener un duelu sobro la lluvia nes caberes vueltes con Felipe Massa (col que inclusu llegó a tocase al adelantalu). Nesta mesma carrera Räikkönen y Hamilton nun llograban puntuar, el primeru por abandonu y el segundu pola so 9ª posición final. El llíder del mundial continua siendo Lewis Hamilton magar que la so ventaya de 12 puntos viose amenorgada a 2 por parte d'Alonso.

- Nel Gran Premiu d'Hungría de 2007, Alonso finaliza en 4u puestu dempués de la polémica col pilotu británicu y la sanción de la FIA al asturianu, que lu facía salir 5 puestos más atrás, pesie a algamar la pole position na clasificación del sábadu.

  [ Ver artículu principal: Gran Premiu d'Hungría de 2007 ]

## [editar] Resultaos en Fórmula 1

### [editar] Resumen por años

Temporada | Equipu | GP | Victories | Poles | Podios | V. rápides | Puntos | Clas. final
--- | --- | --- | --- | --- | --- | --- | --- | ---
2001 | Minardi | 17 | 0 | 0 | 0 | 0 | 0 | 23º
2003 | Renault | 16 | 1 | 2 | 4 | 1 | 55 | 6º
2004 | Renault | 18 | 0 | 1 | 4 | 0 | 59 | 4º
2005 | Renault | 19 | 7 | 6 | 15 | 2 | 133 | 1º
2006 | Renault | 18 | 7 | 6 | 14 | 5 | 134 | 1º
2007 | McLaren-Mercedes | 11 | 3 | 1 | 7 | 2 | 73 | 2u (provisional)
| TOTAL | 99 | 18 | 16 | 44 | 10 | 454 |

### [editar] Resumen por carreres

(Lleenda) (testu en negrita indica pole position)

Añu | Equipu | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | Equipu | WDC | Puntos
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
2001 | Minardi | AUS 12 | MYS 13 | BRA Ret | SMR Ret | ESP 13 | AUT Ret | MON Ret | CAN Ret | EUR 14 | FRA 17 | GBR 16 | GER 10 | HUN Ret | BEL Ret | ITA 13 | USA Ret | JPN 11 |  |  | Minardi | 23° | 0
2003 | Renault | AUS 7 | MYS 3 | BRA 3 | SMR 6 | ESP 2 | AUT Ret | MON 5 | CAN 4 | EUR 4 | FRA Ret | GBR Ret | GER 4 | HUN 1 | ITA 8 | USA Ret | JPN Ret |  |  |  | Renault | 6° | 55
2004 | Renault | AUS 3 | MYS 7 | BAH 6 | SMR 4 | ESP 4 | MON Ret | EUR 5 | CAN Ret | USA Ret | FRA 2 | GBR 10 | GER 3 | HUN 3 | BEL Ret | ITA Ret | CHN 4 | JPN 5 | BRA 4 |  | Renault | 4° | 59
2005 | Renault | AUS 3 | MYS 1 | BAH 1 | SMR 1 | ESP 2 | MON 4 | EUR 1 | CAN Ret | USA DNS | FRA 1 | GBR 2 | GER 1 | HUN 11 | TUR 2 | ITA 2 | BEL 2 | BRA 3 | JPN 3 | CHN 1 | Renault | 1° | 133
2006 | Renault | BAH 1 | MYS 2 | AUS 1 | SMR 2 | EUR 2 | ESP 1 | MON 1 | GBR 1 | CAN 1 | USA 5 | FRA 2 | GER 5 | HUN Ret | TUR 2 | ITA Ret | CHN 2 | JPN 1 | BRA 2 |  | Renault | 1° | 134
2007 | McLaren-Mercedes | AUS 2 | MYS 1 | BAH 5 | ESP 3 | MON 1 | CAN 7 | USA 2 | FRA 7 | GBR 2 | EUR 1 | HUN 4 | TUR | ITA | BEL | JPN | CHN | BRA |  |  | McLaren-Mercedes |  |

## [editar] Enllaces esternos

| Vea les imáxenes de Commons sobre Fernando Alonso.

- Completa web sobre el mejor piloto de F1 español
- Páxina Oficial de Fernando Alonso
- Páxina oficial de Renault F1 Team
- Páxina oficial oficial de la Fórmula 1
- Fernando Alonso Fan Site
- Páxina dedica a Fernando Alonso
- Notícias Fernando Alonso

Constructores y pilotos compitiendo nel Campeonatu de Fórmula 1 de 2007
McLaren | Renault | Ferrari | Honda | BMW | Toyota | Red Bull | Williams | Toro Rosso | Spyker | Super Aguri
1 Alonso 2 Hamilton | 3 Fisichella 4 Kovalainen | 5 Massa 6 Räikkönen | 7 Button 8 Barrichello | 9 Heidfeld 10 Kubica | 11 Schumacher 12 Trulli | 14 Coulthard 15 Webber | 16 Rosberg 17 Wurz | 18 Liuzzi 19 Vettel | 20 Sutil 21 Yamamoto | 22 Sato 23 Davidson
Otros pilotos que tienen participao na temporada de 2007: Albers • Speed • Winkelhock

Retrieved from "http://ast.wikipedia.org../../../f/e/r/Fernando_Alonso_f1dc.html"

Categoríes: Pilotos de Fórmula 1 | Asturianos

##### Views

- Artículu
- Discusión
- Revisión actual

##### Buscar

##### Otres llingües

- Беларуская (тарашкевіца)
- Български
- Català
- Česky
- Dansk
- Deutsch
- English
- Esperanto
- Español
- Eesti
- Euskara
- فارسی
- Suomi
- Français
- Gaeilge
- Galego
- עברית
- Hrvatski
- Magyar
- Bahasa Indonesia
- Ido
- Italiano
- 日本語
- ქართული
- 한국어
- Lietuvių
- Latviešu
- Bahasa Melayu
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Română
- Русский
- Sicilianu
- Simple English
- Slovenščina
- Shqip
- Српски / Srpski
- Svenska
- Türkçe
- Tiếng Việt
- 中文